
ДО
МИНИСТЕРСКИЯ СЪВЕТ 
НА РЕПУБЛИКА БЪЛГАРИЯ



Д О К Л А Д 

от Атанас Запрянов,
министър на отбраната

	ОТНОСНО:
	Проект на решение на Министерския съвет за одобряване на проект на Закон за изменение и допълнение на Закона за движение по пътищата



УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖО И ГОСПОДА МИНИСТРИ,
	На основание чл. 31, ал. 1 и ал. 2 от Устройствения правилник на Министерския съвет и на неговата администрация внасям за разглеждане в Министерския съвет проект на Закон за изменение и допълнение на Закона за движение по пътищата.
Предлаганият законопроект обхваща изменения и допълнения касаещи въпроси при осъществяване на движение на пътни превозни средства в управление на въоръжените сили, като мотивите за предложените промени са, както следва:
1. С проекта се цели създаване на законова уредба линейките/санитарните автомобили на въоръжените сили да използват при необходимост специален режим на движение, регламентирано за определена категория автомобили в чл. 91, ал. 4 в Закона за движение по пътищата (ЗДвП).
Формированията от въоръжените сили разполагат със санитарни автомобили/линейки, които не са в управление на лечебните заведения към Министерството отбраната или на здравеопазването, а са в управление на военните формирования. Автомобилите са брандирани, с монтирани средства за звуков и светлинен сигнал и са специално оборудвани за оказване на медицинска помощ. Автомобилите ежедневно се  използват за медицинско осигуряване на полеви занятия, учения, тренировки, полети, стрелби, парашутни скокове, спортни мероприятия, пеши маршове, съпровождане на чуждестранни делегации и др. мероприятия, като при възникването на спешни случаи за предоставяне на медицинска помощ на участващия личен състав при животозастрашаващи състояния, като тежки травми, наранявания, нарушения на сърдечната дейност, загуба на съзнание и др., пострадалите е необходимо да се транспортират спешно към най-близкото лечебно заведение, но не могат да използват специален режим на движение. Съгласно Закона за движението по пътищата тези автомобили не са от имащите право да ползват специален режим на движение при необходимост. 
С включването и на санитарни автомобили/линейки от въоръжените сили да използват специален режим на движение в ЗДвП ще се предотвратят случаите на застрашаване на човешкия живот на военнослужещите и цивилните служители от въоръжените сили при транспортирането им за предоставяне на медицинска помощ при спешни състояния.
2. С предложената промяна за създаване на нова ал. 3 в чл. 134 от закона ще се създаде необходимата уредба за осъществяване на превоз в каросериите на товарните автомобили от въоръжените сили на хора на оборудвани за целта места.
Превозването на хора в товарни автомобили е регламентирано в чл.134, ал.2 в ЗДвП, а категорията с която се управляват товарните автомобили е регламентирано в чл.150а, ал.2, т. 10, а превозването на над 8 пътници в чл.150а, ал. 2, т. 12 и т. 14.
Във въоръжените сили част от товарните автомобили, конструирани и предназначени за превоз на товари се използват и за превоз на личен състав, като са регистрирани за брой превозван личен състав над 8 човека.
Автомобилите от въоръжените сили при осъществяването на задачи се движат освен по републиканската пътна мрежа и по път без настилка (горски пътища, полски пътища и др.) и по места без пътища, където превозването на хора с автобуси не може да се извърши или е изключително трудно, което налага транспортирането на личен състав да се извършва с товарни автомобили с повишена проходимост. 
При превоз на товари с товарни автомобили е необходимо водачите да са с категория С, С1 и С1Е. А когато се превозват хора над 8 човека с товарни автомобили за въоръжените сили, съгласно Закона за движение по пътищата водача е необходимо да има категория Д или Д1. При превоз на хора с товарни автомобили в ЗДвП е предвидено изключение само за Министерството на отбраната, но не и за въоръжените сили, които съгласно чл.77, ал.2 от Закона за отбраната и въоръжените сили на Република България, не са част от Министерството на отбраната. Въпреки изключението други текстове от ЗДвП създават предпоставки да не се използват товарните автомобили за превоз на хора или с утежняващи условия, с което се повишава изискването към водачите да притежават друга по-висока категория за правоуправление. Това са мотивите поради които се иска да се извършат промени в ЗДвП, с което водачите на моторни превозни средства да могат да превозват личен състав с превозни средства (различни от автобуси) с категория „С“.
Правоспособността на водачите са изрично уредени в Директива 2006/126/ЕО на Европейския парламент и на Съвета от 20 декември 2006 г., относно свидетелствата за управление на превозни средства, като тези изисквания са транспонирани в националното законодателство, а именно Закона за движение по пътищата, но не и тези касаещи въоръжените сили. Директивата допуска изключения за превозни средства на въоръжените сили. С настоящият проект на Закон за изменение на Закона за движението по пътищата ще бъдат регламентирани тези изключения за въоръжените сили.
В изпълнение на чл. 27 от Закона за нормативните актове проектът на Закон за изменение и допълнение на Закона за движението по пътищата беше изпратен до Министерството на вътрешните работи (МВР) за предварително съгласуване. Изложеното по проекта становище е съобразено при окончателното оформяне на законопроекта.
С приемането на предложеният проект на Закон за изменение и допълнение на Закона за движението по пътищата ще се постигне:
1. Създаване на законова уредба линейките/санитарните автомобили на военните формирования от въоръжените сили да използват при необходимост специален режим на движение.
[bookmark: _Toc497667521]2. Създаване на законова уредба за осъществяване на превоз в каросериите на товарните автомобили от въоръжените сили на хора и управлението на пътни превозни средства с брой места над 8+1 (без автобусите) да се извършва с категория „С“, а не както е изисквано към момента по закон с категория „D или D1”.
Проекта на Закон за изменение и допълнение на Закона за движението по пътищата е пряко свързан с изменения, които касаят ежедневната дейност на въоръжените сили. 
За изпълнението на проекта на закон не са необходими допълнителни разходи, които да бъдат одобрени по бюджета на Министерството на отбраната за 2025 г. за сметка на други бюджети по държавния бюджет.
Предложеният проект на акт не води до въздействие върху държавния бюджет. Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.
На основание чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на закон е изготвена и приложена финансова обосновка.
С проекта на закон се транспонира акт на ЕС, Директива 2006/126/ЕО на Европейския парламент и на Съвета от 20 декември 2006 година относно свидетелства за управление на превозни средства, поради което е изготвена  справка за съответствие с европейското право съгласно чл. 35, ал. 1, т. 7 от Устройствения правилник на Министерския съвет и на неговата администрация.
При изпълнението на процедурата по чл. 26, ал. 2 от Закона за нормативните актове (ЗНА) постъпилите бележки и предложения, както и изложените становища, са отразени в справката по проекта на Закон за изменение и допълнение на Закона за движение по пътищата. В съответствие с чл. 26, ал. 3 и 4 от ЗНА по проекта на Закон за изменение и допълнение на Закона за движение по пътищата са проведени обществени консултации в тридесет дневен срок. 
На основание 32, ал. 1 от Устройствения правилник на Министерския съвет и на неговата администрация докладът и проектите на закон и на решение са съгласувани със заинтересованите министерства и ведомства, съгласно приложената справка. 

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОЖО И ГОСПОДА МИНИСТРИ,

Предвид изложеното и на основание чл. 8, ал. 4, т. 1 от Устройствения правилник на Министерския съвет и на неговата администрация, предлагам Министерският съвет да приеме Решение за одобряване на проекта на Закон за изменение и допълнение на Закона за движение по пътищата.

